32005L0008
L 027/44
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/8/ЕО НА КОМИСИЯТА
от 27 януари 2005 година
за изменение на приложение I към Директива 2002/32/ЕО на Европейския парламент и на Съвета за нежеланите вещества в храни за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/32/ЕО на Европейския парламент и на Съвета от 7 май 2002 г. за нежеланите вещества в храните за животни (1), и по-специално член 8, параграф 1 от нея,
като има предвид, че:
(1)
Директива 2002/32/ЕО забранява използването на продукти, предназначени за храни за животни, които съдържат нива на нежелани вещества, които превишават максимално допустимите нива, определени в приложение I към нея.
(2)
Когато Директива 2002/32/ЕО беше приета, Комисията съобщи, че разпоредбите, определени в приложение I към същата директива, следва да бъдат преразгледани, въз основа на актуализирани научни оценки на риска и като се вземе под внимание забраната за каквото и да е разреждане на заразени и несъответстващи на изискванията продукти, предназначени за храни за животни.
(3)
Преди да може да бъде извършен пълен преглед въз основа на актуализираната научна оценка на риска, е необходимо да се предвидят някои изменения в светлината на развитието на научните и техническите познания.
(4)
Подходящо е да се изясни терминът зелен фураж.
(5)
Тъй като доставката на калциев карбонат, съществена и ценна фуражна суровина, може да бъде застрашена, поради факта, че общото ниво на живак, дължащо се на нормално фоново заразяване, е близко до или превишава максимално допустимото ниво, определено в приложение I към Директива 2002/32/ЕО, е целесъобразно това максимално допустимо ниво да бъде изменено, като се отчете, че живакът присъства в калциевия карбонат в своята неорганична форма и че Научният комитет по храненето на животните потвърждава, че живакът в своята неорганична форма е значително по-малко токсичен отколкото живака в органичната си форма, по-специално метилживака.
(6)
Максимално допустимото ниво на флуор в други допълващи храни за животни е 125 mg/kg за 1 % фосфор. С оглед опазването на околната среда нивото на фосфора в храните за животните е ограничено и смилаемостта и бионаличността на фосфор са подобрени чрез използването на ензим, например фитазата. Следователно вече не е подходящо максимално допустимото ниво да се определя за 1 % фосфор, а да се определи максимално допустимото ниво в допълващите храни за животни, имащи съдържание на влага от 12 %.
(7)
Следователно Директива 2002/32/ЕО следва да бъде съответно изменена.
(8)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение I към Директива 2002/32/ЕО се изменя в съответствие с приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно дванадесет месеца след влизането в сила на директивата. Те съобщават незабавно на Комисията текста на тези разпоредби, както и таблица на съответствието между тези разпоредби и разпоредбите на настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва по време на официалното им публикуване. Условията и редът на това позоваване се определят от държавите-членки.
2. Държавите-членки съобщават на Комисията текстовете на разпоредбите в националното законодателство, които те са приели в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 27 януари 2005 година.